«Mamma til Michelle» ut mot United Influencers: Var mest opptatt av å endre meg
Anna Rasmussen (19), bloggeren bak «Mamma til Michelle», var i mars tilbake på plattformen til blogg.no, etter tre måneder hos konkurrenten United Influencers. Bloggeren har tidligere ikke ønsket å kommentere hvordan samarbeidet med plattformen har vært. I dag skriver hun på sin egen blogg at hun ville ha sin siste lønning før hun sa noe: «Nå velger jeg å snakke ut. Grunnen til at jeg ikke har snakket ennå, er fordi jeg ventet på å motta min siste betaling fra UB, som nylig kom, en måned for sent. Etter 5 måneder uten et eneste samarbeid som ble lovet meg under signering av kontrakt i november, valgte jeg å gå tilbake der jeg hører hjemme på Mammatilmichelle-bloggen. Man forsvarer alltid bloggplatformen man selv blogger fra. Når jeg da ikke en eneste dag i UB, hadde noe til overs for de, hadde jeg ingen grunn til å bli. Jeg ble lovet en fantastisk samarbeidsavtale i november, der ingenting er gjennomført.» skriver Rasmussen. Julie Holst Berntsen, daglig leder for United Influencers, sier at hun har lest innlegget til Rasmussen. Hun ønsker imidlertid ikke å gå inn på detaljene i bloggerens beskyldninger. – Vi kommenterer aldri avtalene med våre samarbeidspartnere, og har derfor ingen kommentar til media annet enn at vi tar det direkte med våre samarbeidspartnere, sier hun til VG. Ifølge blogglisten er Anna Rasmussen Norges klart største blogger. Fikk du med deg? Blogget seg til nytt hus Da hun byttet plattform, byttet hun også navn fra «Mamma til Michelle» til Anna Rasmussen. Det var fordi hun ønsket å finne sin egen stemme, ikke bare være mamma på den nye bloggen. I innlegget, som hun kaller «Mitt verste valg», skriver bloggeren at det eneste som skjedde etter plattformbyttet var at hun mistet den faste trafikken, og gleden med bloggingen. Hun følte at plattformen var mest opptatt av å endre henne. – De var opptatt av å forandre meg til en profil, og mislikte mine sterke, ærlige meninger, og kontroversielle innlegg med temaer som blant annet sex og oppdragelse, sier Rasmussen til VG. Hun forteller videre at det var en av grunnene til at hun mistrivdes på plattformen. – Og ikke minst med tanke på en kontrakt der det økonomiske som ble forespeilet ikke var i nærheten av det som ble realiteten. Kort tid etter plattformbyttet sa bloggeren til VG at hun følte at tiden på Annarasmussen.no var som å skrive i noen andres dagbok.Det var da bloggeren annonserte sin tredje graviditet at hun byttet tilbake til sin gamle plattform. Bloggeren fortalte da til VG at hun ikke ønsket å slippe nyheten om graviditeten på noen annen måte. På bloggen skriver Rasmussen i dag at United Influencers ønsket å lage en pressemelding på nyheten. – Det gav meg en følelse av at de ønsket å bruke meg som Norges største blogger for å fronte seg selv, og tjene penger på en veldig privat sak for min del, sier bloggeren. For Rasmussen er det å dele egne nyheter, tanker og skape spenning på bloggen, det bloggen er til. Hun føler ikke at det er behov for pressemeldinger fra bloggere. – Den dagen en toppblogger trenger hjelp med PR, så skjønner jeg ingenting. Det er ingen mennesker i Norge som er bedre på PR en nettopp bloggere. Det er det vi kan, sier 19-åringen. Siden mars har Norges største blogger levd uten kontrakt med plattformen hun blogger fra. Inntektene på blogg.no er omtrent 12.000 kroner i måneden, fortalte hun til VG i mars. Hun sa at det er ingenting sammenliknet med hva hun har med kontrakt. Bloggeren avslutter dagens innlegg med at hun er stolt av valget hun tok, og pengene hun i dag tjener, fordi det er kun hennes eget arbeid som ligger bak dem.
Anna Rasmussen (19) ville vente på den siste lønningen fra plattformen før hun fortalte alt om plattformbyttet.